# Lleterola de peu pelut

La lleterola de peu pelut (Lactarius atlanticus) és una lleterola del grup de les lleteroles de llet serosa que pertany a la secció Olentes del gènere Lactarius.Les lleteroles d'aquesta secció es caracteritzen pel làtex aquós i la forta olor de la carn a xicoira torrada, de xinxa o de fulles d'heura.

## Etimologia

Del llatí lactarius (que té llet) i del grec Atlantikós (de l'Atles).

## Taxonomia

Espècie descrita pel micòleg francès Marcel Bon l'any 1975.

## Iconografia

Bolets de Catalunya (1995): Vol. XIV, Làm. 678.

## Descripció

Capell de (3)-5-7-(9) cm de diàmetre, convex al principi, després estès i finalment deprimit; marge involut, aprimat i ondulat; superfície llisa, seca i mat, pruïnosa i suaument rugosa, de coloració molt uniforme d'un bru ferruginós t en temps humit i bru ataronjat en temps sec.
Làmines desiguals, primes, bifurcades, adnates o subdecurrents; inicialment ocres, s'enfosqueixen i enrogeixen amb el temps i el frec.
Cama de 6-7(9) x 0.4- 0.8 (1) cm; subclavat; llis, pruïnós, de peu eriçat de pèls de rossos a rovellats; a vegades els peus de dos o més exemplars resten units.
Carn escassa, trencadissa, de color crema o brunenc, més fosca al peu, amb olor intensa i característica de xinxa de camp, de xicoira en assecar; llàtex aquós, primer de gust suau i després amarg.
Espores d'esfèriques a llargament el·líptiques; de 7-9 x 6.5-8.5 μm, amb reticle a vegades incomplert i amb algunes berrugues aïllades.

## Hàbitat

Espècie de sòls neutròfils i calcaris; prefereix els boscos temperats de clima mediterrani; creix vora alzina, carrasca, surera i roures, barrejats amb Pinus pinaster (pi marítim) i Pinus halepensis (pi blanc), també vora faig, Apareix al final de l'estiu, durant tota la tardor i principis de l'hivern, sovint vora un tronc o arrels.

## Distribució geogràfica

Es troba freqüentment en boscos termòfils de Mallorca i Menorca, de Catalunyai País Valencià. Desconegut de la zona septentrional d'Europa

## Espècies semblants

La lleterola de càmfora (Lactarius camphoratus) és una lleterola de muntanya, de mida més petita, de coloració més fosca i làtex blanquinós, abundant. Fa olor de xicoira torrada o càmfora, olor que es manté fins i tot en exemplars secs; creix tant en boscos de planifolis com de coníferes.

## Usos
### Gastronomia

Sense cap interès culinari, encara que no és tòxica.

## Referències

* 1 2 3 Vidal, Josep Maria; Ballesteros, Enric. Bolets dels Països Catalans i els seus noms populars. Figueres: Brau Edicions, 2013. ISBN 9788496905986.
* ↑ Gràcia, Enric. La Clau dels Bolets: Identifica'ls de la mà d'Enric Gràcia. I. El Papiol: Editorial Efadós, 2021. ISBN 978-84-18243-12-7.
* ↑ Catalogue of Life Arxivat 2016-12-20 a Wayback Machine. (anglès)
* 1 2 3 4 5 Carbó, Joaquim «Lactarius atlanticus M. Bon». Bolets de Catalunya, Vol. XIV, 1995, pàg. Làm. 678.
* ↑ Bon, Marcel «Agaricales de la côte Atlantique française». Documents Mycologiques, 5(no. 17), 1975, pàg. 1-40, 23.
* ↑ Bon, Marcel «Clé monographique du genere Lactarius(Pers. ex Fries) S.F.Gray». Documents mycologiques, X (40), 1980, pàg. 1-85, 74.
* ↑ Pascual i Lluvià, Ramon, 2014. Guia dels bolets dels Països Catalans. Cossetània Edicions, Guies de camp, núm. 2. ISBN 9788490342435. Pàgs. 212-213.
* ↑ Siquier, José L; Salom, Joan Carles. Catálogo de Hongos y Mixomicetos de las Islas Baleares. Micobalear,CB.
* ↑ Llistosella, Jaume. «Mòdul Fongs. Banc de Dades de Biodiversitat de Catalunya». Generalitat de Catalunya i Universitat de Barcelona..
* ↑ «Catálogo Micologico Valenciano». SOMIVAL (Sociedad Micológica Valenciana).
* ↑ Heilmann-Clausen, Jacob; Verbeken, Annemieke; Vesterholt, Jan. The genus Lactarius. 2. Dr. Ort nicht ermittelbar: Verlag nicht ermittelbar, 2000. ISBN 978-87-983581-4-5.
* ↑ «Lactarius atlanticus Bon». GBIF (Global Biodiversity Information Facility).
* ↑ Noordeloos, Machiel E; den Bakker, Henk C; van der Linde, Sietse; Verbeken, Annemieke; Nuytinck, Jorinde «Flora Agaricina Neerlandica Volum 7 Boletales & Russulales». Flora Agaricina Neerlandica. Edizioni Candusso, 2018, pàg. 1-632; 215.